
    BROJANJE POGREŠAKA

  
    RECEPT

     

    pucketaj prstima

skoči malo u zrak

dodaj sunčevih zraka

otvori prozor, otvori vrata, otvori srce

pomiješaj ljubav i nevinost, strah i zlatnu maštu

nasjeckaj na komadiće moj strah

zagrij ruke do vrenja zagrljajima

i spoji dva tijela u jedno

po želji dodaj koji stih, nemoj mariti za pravila

pripremi posude livada i bubamara

i pribor od mjesečevog srebra

ručajmo nagi

zadrži okus mog jezika

na laganoj vatri kuhaj okretaje zemlje

ne daj da prođu trnci tek tako

zadrži nas u trenutku

kao savršeni recept

    u slast!

  
    BROJANJE POGREŠAKA

     

    jedan jedan dva

jedan jedan

proba

ššššš

jedan

tup tup

dobra večer svima

jedan dva tri

tup tup

proba

večeras za vas nastupa

orkestar u sastavu mene

mene mene mene

tup tup

jedan jedan dva

jedan jedan

ššššš

proba

nemoguće

me je

prebrojati

pre pre

brojati

a ti

jedan jedan dva

jedan jedan

proba

ššššš

  
    PET PO PET

     

    misleći na riječi

uvijek se spotaknem na istoj

pa oblacima sakrijem sunčan dan

preoblikujem ljude u igraće figure

i uvijek posegnem za zelenima

srce je kockica

ona uvijek pokazuje pet

pet po pet

uvijek oko pet

opet i opet

onda sam sretna

jer ne moram donositi odluke

sve je prepušteno kocki

ona uvijek zna što hoće

pet po pet

uvijek oko pet

opet i opet

    misleći na riječi

uvijek se spotaknem na istoj

ali nikada

baš nikada

ne počinje istim slovom

  
    CRVENE HLAČICE

     

    kažu da je svemir bezgraničan

izbrisat ću svemir

izbrisat ću svijet

ti i ja sjedit ćemo u parku

i smijat ćemo se djeci koja padaju dok trče

uvijek smo znali kako se zabaviti

nikad se nismo znali zabaviti

ja sam žongler s lošom motorikom

i žongliram tvojim živcima

kažem ti da imaš pseće ime

i da mrzim tvoje crvene hlačice

obojit ću kosu u zeleno i mrzit ćeš je

kao što mrziš kad vičem

kad imam prohtjeve

i kad ti promijenim program na tv-u

čitala sam danas našu natalnu kartu

i u njoj piše da smo sjebani

još uvijek čekam da saznam nešto novo

danas si me nazvao samo triput

htjela sam ti otkinuti glavu

onda sam se pogledala u ogledalo

shvatila da sam luda

i da bi ljubičasta bila bolja od zelene

    kažu da je život kratak

zašto sam onda odabrala tebe?

kažu da je život kratak

brojim na prste 20, 21, 22

jebote, lara, život je kratak

nađi neki smisao

izmisli teorem

izumi nešto

otvori dućan i nazovi ga po sebi

ili nabavi psa pa se naizmjence šećite

eto, imam hobi –

svakoga dana odgajam tebe

(odgajam sebe?)

    kažu da je svemir bezgraničan

izbrisat ću svemir

izbrisat ću svijet

ti i ja sjedit ćemo u stanu

svatko u svojoj sobi

ja gledat ću serije

ti ćeš gledat sport

ti pit ćeš pivo

a ja ću piti sok

ali ne ide to tako

život je kratak, lara, saberi se

učini nešto, počni čitat novine

sprječavaj ratove

počni zalazit u plodine

ponašaj se normalno

postani ozbiljna

razgovaraj o politici

izgledaj mudro dok kimaš glavom

ili plati nekoga da to čini za tebe

    kažu da je svemir bezgraničan

izbrisat ću svemir

izbrisat ću svijet

dovoljan si mi ti

i tvoje grozne crvene hlačice

ti i ja sjedit ćemo u parku

i smijati se djeci koja padaju dok trče

dijelit ćemo pivo i skupa radit show

jer ja sam tvoj ringo starr

a ti moja marilyn monroe

  
    VIČEŠ

     

    vičeš na mene jer uzimam tablete

uzimaš i ti, misliš da ne znam

zajedno tvorimo dugu

ja uzimam crvenu ujutro, ti narančastu

popodne uzimam žutu, ti zelenu

navečer uzimam plavu, ti modru

(nekad se slučajno zamijenimo)

a u ponoć se posvađamo oko ljubičaste

dobije je tko prvi stigne

i tko prvi pronađe sretnu ladicu

ne slavimo više rođendane

za prošli si mi kupio toster

pa sam shvatila da je bilo dosta

    vičem na tebe jer ostavljaš dlake u kadi

vičeš na mene jer dolazim prekasno

već je devet i kamo bi se ja to skitala

vičeš na mene jer previše pušim

vičem na tebe jer otvaraš prozore a hladno je

radije bih da se smrzneš nego da se ugušimo u dimu

ali već smo ugušeni

vičeš na mene jer pišem pjesme o tebi

nisu lijepe jer su istinite

    vičem na tebe jer uvijek kasniš

vičeš na mene jer previše trošim na odjeću

vičem na tebe jer nikamo ne idemo

vičeš na mene jer nemamo dijete

vičem na tebe jer čekamo dijete

ne želim da je curica i da sliči na mene

ne želim da je tvoje

    vičeš

di ćeš

izmičeš

    sad je sve nekako pretiho

  
    MOŽDA NIKAD

     

    sjetim se kolobara oko njegovih očiju

i nešto me stegne u prsima

pa vozim slalome po gradu

izbjegavam sve i svašta

biram duže putove kraće putove

uvijek nekad

i ne smijem stati

nikad

samo hodati hodati hodati

dok ne prijeđem milijardu puta

stostruku duljinu njegovih trepavica

uskoro ću sigurno ću

neću

kupiti bicikl

pa ću moći otići na planinu puštati zmajeve

tjerati vještice i kotrljati se niz padine

samo ne trčati trčati trčati

otrčati

daleko

jer daleko nema poznatog

vratiti se možda jednom

jer je jednom možda nikad

  
    RAZMAK

     

    između onoga što trebam

i onoga što trebaš

dlanovi se prerijetko spoje

dodiri su nedovršeni

sežu u daljine

i gutaju sve pred sobom

prstima oblikujem noć

tjeram je da pojede jutro

jer ujutro sam ružna

i sve što izgovorim pogrešno

ujutro oblačiš u tenisice

napuštaš moj krevet

i izlaziš iz stana

    između onoga što osjećam

i onoga što osjećaš

između onoga što kažem

i onoga što kažeš

iz usta nerijetko izađe razmak

  
    PRLJAVO SUĐE

     

    dok pereš suđe

skupljaš suze u sudoperu

pa ih brzo brišeš spužvicom

u ritmu vijesti s tv-a

kažu da je jedna kap

sredstva za čišćenje

dovoljna da opere 70 tanjura

ali ti već cijelu večer stojiš nad tri ista

i uzaludno pereš cikličkim pokretima

možda te zajebala kompanija

možda prodavačica u dućanu

a možda su samo tvoje suze dovoljno jake

da ne shvaćaš

kako više ništa ne držiš u rukama

  
    NEMOGUĆNOSTI

  
    U DANIMA POPUT OVOG

     

    u danima poput ovog

povraćam slova po prolaznicima

imam dojam da sam sve već rekla

pa recikliram predavanja o životu

aforizme i poslovice

vjeđe mi se spuštaju češće nego bih to htjela

a put do kuće čini mi se kao labirint sazdan od pogrešaka

u danima poput ovog

zrcalo je neprijatelj koji se posprdno smješka

ruke mlitave nakupine plastelina

knjige podsjetnici da je vremena sve manje

u danima poput ovog

ne želim biti ni sa kim

i želim biti sa svima

ali samo ako se pretvore u plačljivu želatinu

i obgrle me sa svih strana

    u danima poput ovog

sve se svodi na čekanje

tramvaja, ljudi, prilika

svejedno

na svakom je semaforu crveno

    u danima poput ovog

ne želim ustati iz kreveta

  
    ZATVORI USTA KAD IDE VAL

     

    postoji nekoliko razloga zbog kojih moram otići

kad sam jučer izišla iz stana prema položaju oblaka

mogla sam odrediti hoće li padati kiša

jedina gumica za kosu koju sam ponijela

raspala mi se u rukama

jutros su ribari u luci bacali pune kašete od stiropora

ostala sam dugo u toj škripi i uzvicima

popodne sam s brda gledala obrise grada

tamo imam najsnažnije ruke i glas slavuja

tamo se ne sjećam ničega i svakim kilometrom

odbacujem po jedan komad odjeća kao uteg

navečer su starci pjevali oko kolune

svaka je pjesma ljubavna svaka je nikad ili zauvijek

postoji nekoliko stvari zbog kojih moram otići

ujutro kad se probudim osjećam da te nema u gradu

cvrčci su usporili pjev na 126 puta u minuti

sunce izlazi petnaest minuta kasnije

znači da imam sve manje vremena za stvarnost

popodne je na plaži otac sina učio plivati

ponavljao je: zatvori usta kad ide val

dječak je zamahivao rukama borio se hrabro

u svojim batman kupaćim gaćama

ali nakon svakog vala popio bi malo mora

cijelu večer sam razmišljala

kako ni ja nikada nisam naučila

  
    DA IMAM MUDA

     

    da imam muda rekla bih ti:

uzela bih te odmah ovdje na stolu

iscijedila sve tvoje tjelesne sokove

ovako ću ti reći samo da sam čitala neke tvoje radove

i da nisi loš, možda ću se i nasmiješiti

možda ću ti reći i da imaš lijepu košulju

    da imam muda rekla bih ti:

ovaj život je prekratak za igre mačke i miša

uzmi me za ruku i stvorimo nešto svoje

ali nemam

(ali nemam)

    i ovako, tko bi želio ženu koja psuje k’o kočijaš

i provodi nedjelje popodne pušeći na balkonu

zamišljajući da ima muda

  
    SUSPENDIRANJE STVARNOSTI

     

    ako zažmirim

nitko me neće moći vidjeti

tako sam se igrala u djetinjstvu

ako stisneš oči prečvrsto

pojavit će se male šarene točke

ako ih spojiš prikazat će se kuća

ili cvijet

ili nasmiješena mačka

    ako sjednem na klupu

pretvorit će se u livadu

i bit će proljeće

na moju livadu neće dolaziti djeca

tamo se će se goniti krda malih slova r

neulovljiva

iz kojih će isparavati sivi dim

    ako uzmem notni papir

napisat će se arija

noćnih stražara i skitnica

pretvorit će je u papirnati brodić

s mojim imenom

    ako prestanem treptati

možda ćeš sporije otići

možda će tvoji pokreti dobiti smisao

ali samo ako ih izvedeš unatrag

    ako zaspim

snovi će postati stvarnost

ali nikada ne zaspim na vrijeme

i svi oni dobri dotad pobjegnu

ostanu samo babaroge i vampiri

koji buše balone od sapunice

    zato u posljednje vrijeme često žmirim

i kad spojim točkice dobijem istu sliku

krdo neulovljivih slova r

zato me dugo niste vidjeli

iako vam se učinilo

da je to bilo baš danas

  
    P

     

    znaš da će se nešto loše dogoditi

kad sanjaš toreadore u borbi

s crvljivim svinjskim butovima

pokušavaju im pobjeći

ali crvi pružaju ružičasta ticala

nose teško svinjsko meso poput perja

na kraju ih prestignu i sruše

ostanu samo crveni plaštevi

umrljani istom bojom

    znaš da će se nešto loše dogoditi

kad u luku uplovi brod

s mojim imenom

a nemam konopac da ga privežem

pa samo klizne u sljedeću

ostavivši me s papirima punih riječi

koje mi nije dospio reći

    znaš da će se nešto loše dogoditi

kad ne stižeš napisati pjesmu

jer si okružen sa svih strana

glasovima nepotrebnim i preglasnim

pa napišeš samo P

a ostalo ispari zajedno sa znojem

negdje na rivi

ili bilo gdje na svijetu

  
    GUSJENICE

     

    dok ležimo u sobi sami

i kosti nam pucketaju

poput plamičaka u kaminu

govori mi riječi

gomilaj ih u gusjenice

pusti da mi pužu po tijelu

ostavit će zelene tragove

koje će kasnije veliki antropolozi

postaviti kao dokaze

mape neupitne ljubavi

a kamo će poći

ti ćeš im narediti šaptom

najplahijeg vojskovođe

kad jednom napustimo sobu

spalit ćemo plahte

i oprati ruke benzinom

u strahu da prolaznici ne prepoznaju

što smo te noći stvorili

a ni sami nećemo znati

  
    ŽUTI LEPTIRI KAMIKAZE

     

    žutim leptirima kamikazama davali smo imena

ja bih ih ulovila za krila

zatim mrvila u prah

žvakali bismo im glave

povraćali žuti prah po čistim plahtama

jednom nam je jedan pobjegao

ali se zaglavio u uzavreloj plafonijeri

i izgorio

lovila nas je policija

odred zadužen za lov žutih leptira kamikaza

zašto nas lovite? oni će se ionako ubiti

upitali smo ih

nekako moramo prehraniti obitelj

odgovorili su

svakoga dana ponavljali bismo istu igru

ja sam u bijeloj prostoriji prala posteljinu

ti si u dnevnom boravku krpao lovke

leptiri su mutirali i pregrizli bi mrežu

jednoga dana oni će nas pojesti

govorio si

jednoga dana mi ćemo poletjeti

govorila sam

žutim leptirima kamikazama davali smo imena

onda sam sjebala stvar

jednome leptiru dala sam tvoje ime

nisam dala da ga pojedeš

pojeo si ga

sutradan nismo se probudili

pojeli su nas

dali su nam ime

poletjeli smo

    odred zadužen za lov žutih leptira kamikaza

pronašao je naše otiske na cvijeću

  
    PALAC DESNE RUKE

     

    jednome dječaku oduzet je palac desne ruke

više nije mogao stopirati do kuće

više nije mogao kuglati

više nije mogao mahati majci na odlasku

više nije mogao crtati obris dlana bojicama na papiru

i više nije mogao sudjelovati u borbi palčevima

okrenuo se lijevoj ruci

igrao se noću njome ispod plahte

šaputao joj tračeve o desnoj

    jednome dječaku  oduzet je palac desne ruke

rečeno mu je da izabere prst bez kojega bi mogao

dugo je vagao svoju odluku i na kraju odlučio

tako je palac desne ruke otišao svojim putem

zadesila ga je tužna sudbina

jer nije mogao pokazivati

jer nije mogao nositi vrećice

jer ga nije mogao krasiti vjenčani prsten

jer nije bio dovoljno sladak

    palac desne ruke sada plače u nepoznatoj zemlji.

  
    NAŠA DJECA

     

    naša djeca mrzit će svijet u kojem žive

ustajat će iz kreveta spuštajući prvo lijevu nogu na pod

prezirat će moje pjesme

i povraćat će od tvojih jutarnjih monologa

oni će biti mali ratnici ali samo u vlastitim glavama

jer bojat će se svega što vide i zaudarat će po naivnosti

oni noću neće spavati i mislit će da su vječno u krivu

od tebe dobit će moć vječitog kolebanja

a od mene sposobnost gutanja patetike

oni će pisati unatrag i smislit će vlastiti jezik

prelazit će zebru samo kad je crveno

jer vječna žudnja za strahom neće im dopustiti suprotno

oni se neće znati svađati i vrištat će samo vokale

dok svi ne pomisle da ne znaju ništa a znat će sve

oni će spaljivati knjige i valjati se u njihovu pepelu

radit će kule od naših organa i preslagivati stanice kako žele

naša djeca bit će vječno djeca jer ni mi nikada nismo znali drugačije

pljuvat će po svemu i voljet će sve

neće znati lagati ni plakati ni smijati se

pokušat će biti naša sušta suprotnost

a zapravo nam nikada neće biti bliži

pisat će pisma koja će bacati i voljet će ljude koji ih guraju od sebe

i kad su okruženi mnoštvom oni će uvijek biti sami

čitat će samo tragične biografije i putopise samotnjaka

oni neće nositi cvijeće na naše grobove jer ono brzo uvene

i ubijat će ih ta potraga za vječnim

zaboravit će naša imena čim ih izgovorimo

a noću se ničeg drugog osim toga neće sjećati

oni će osvajati najviše vrhove planina

i zazirat od gradova koje svi žele vidjeti

nosit će uvijek sa sobom neki dio nas

naš sin čitat će našoj kćeri moje pjesme

naša kći čitat će našem sinu moje pjesme

zatim će si lagati da nikada neće otići

pa će se smijati pa plakati pa tražiti riječi bolje od tvojih

pa tražiti riječi bolje od mojih i pronaći samo tišinu

oni će se gubiti pa ponovno pronalaziti

željet će sanjati ali nikako neće moći usnuti

jer ako zaspe možda sve što su dosad izgradili nestane

možda se probude kao drugi ljudi koji neće biti slika nas

naša djeca bit će budale kao što smo i mi bili

kći će pisati pjesme i izmišljati zemlje predugačkih imena

sin će goniti samoga sebe i nikada se neće uloviti

trudit će se sjećati ali će zaboravljati

trudit će se izreći nas ali nas nikada neće moći reći

kao što ni mi nikada nismo znali

naša djeca nikada neće biti stvarna

ali ja ću ih voljeti kao da su postojala

  
    JEDNOG DANA

     

    jednog dana mojom zbirkom

podbočit ćeš stol

u svojoj radnoj sobi

    bit će vruć ljetni dan

kroz otvoreni prozor

mrzit će te vrijeme

    pomislit ćeš

možda će i ona jednoga dana

učiniti isto

    ali ona nikada ne piše za stolom.

vrući ljetni dani

obično donesu kišu

  
    RUKOPIS

  
    NIJE

     

    prešućujem prošlost

koja će zauvijek ostati sadašnjost

dok u tvojim očima gore zemlje izlazećeg sunca

dok u mojim očima gasnu zemlje zalazećeg sunca

istodobno

kao u taktu

sat otkucava milisekunde

gušenje se provodi u slogovima

bez reda

nije li to urnebesno smiješno

nije li

  
    ISFORSIRANA PJESMA

     

    isforsirat ću pjesmu

napisat ću bilo što

imam temperaturu

možda od tebe

možda od otvorenog prozora u kišnoj noći

isforsirat ću pjesmu

to mi najbolje ide

nekoliko riječi o izgubljenosti

smislu života

i prolasku ljubavi

što ti više treba?

tresem se od temperature

ili od tebe?

trese mi se šalica dok ispijam čaj

čujem otkucaje srca u lijevom uhu

i neke čudesne linije vidim na plafonu

isforsirat ću pjesmu

poslat ću je svima mejlom

možda mi netko donese tebe

pa otkrijem uzrok simptoma

možda mi usput donesu i puding

od čokolade jer ne volim vaniliju

možda mi netko donese kišu da je išamaram

jer već je dosadna

i jer sam zbog nje dobila temperaturu

ili zbog tebe?

nije ni bitno

isforsirala sam pjesmu

  
    BOURDIEU PIŠE LJUBAVNU PJESMU

     

    ispunila si mi sva polja

izludila habitus

nemam iskustva s ovakvim stvarima

ako nastavimo ovako počet ću koristiti jezik niže klase

jer moje polje kulturne produkcije

ne dopušta riječi kojima te želim zvati

potrošio sam sav ekonomski kapital na tebe

socijalni uz tebe nemam jer kad te vidim zamuckujem

a i kulturni sam negdje putem zagubio

jer znanja više nemam o onom što me zanima

i ne proizvodim ništa što nema veze s tobom

draga, vrati mi moju mušku dominaciju

ja tebi nisam ništa uzeo mada probao sam sve

mislio sam da je jezik moj medij moći

a ti si me pobijedila ne izgovorivši ni riječi

ostao sam sâm bez struktura i bez prakse

od intelektualca u usponu postao sam običan ljakse

  
    SVE VIŠE SE BOJIM

     

    sve više se bojim propuštenih prilika

ljudi koji mi vole pljuckati u lice dok pričaju

stoje preblizu

kao da žele prebrojati crtice u mojim očima

sve više se bojim i prepunih ulica

zato šećem samo noću

kad srećem čistače i pijance

oni mi barem neće gatati iz pogleda

sve više se bojim izgovorenih riječi

kako će se okrenuti protiv mene

kako će me jednog dana ugušiti u snu

sve više se bojim i božićnih blagdana

pogrešno kupljenih poklona

pregovaranja oko kićenja bora

crvena ili plava

zlatna ili srebrna

sve više se bojim i rođendana

ne želim ikome pustiti da me odbrojava

ne želim da itko slavi ono što me prestravljuje

bojim se i klaunova, maskota svih vrsta

bojim se soka od ananasa

i malenih pasa i djece

bojim se motora, ruča i šišmiša

petardi, pčela i vampira

buđenja u četiri i četrdeset

lijeganja u ponoć i pedeset

sve više se bojim i sebe

pjesama koje ne mogu dovršiti

pa ih ostavim bez kraja

  
    5

     

    nekad sam pisala pjesme

velike, sjajne, kratkog roka trajanja

sada više nema vremena za to

tata ih čita i smije mi se

mama me pita hoću li ikada napisati sretnu

prijatelji pitaju kako sam i spavam li ikada

danas proučavam terorističke organizacije

sve ovisi o tome kako kocka padne

i tako shvatim da je prošlo 5 mjeseci

otkako sam napisala pjesmu

ni ovo nije jedna

tata će se opet smijati

mama sve manje razumjeti

a ja ću se pretvoriti u knjigu

koju nitko neće znati pročitati

  
    OROČENE ZVIJEZDE

     

    spavajući oročavamo

zvijezde u staklenci

poklonjene nam kao djeci

kad smo ih još mogli vidjeti

sada ih pokušavamo založiti

ali nitko ne prepoznaje

njihovu vrijednost

(kakva korist od prazne staklenke?)

pa zauzvrat dobijemo uputnicu

i utješne riječi psihijatra

to je sve od stresa

uvečer ipak na noćni ormarić

stavljamo staklenku

i ugasimo lampu

plafon se ispuni zvijezdama

u trenu kada usnemo

    u trenu kad usnem

sjetim se tvojih zadnjih riječi

izgovorenih kroz prašnjavi trak svjetla

često

u posljednje vrijeme sve rjeđe

imat ću osjećaj da smo opet u istom sunčevom sustavu

pa otplovim dalje na vlastitom kometu

noseći pretijesno astronautsko odijelo

koje me steže oko vrata

  
    NAKON DVA

     

    uvijek krene nakon dva u noći

obučem čupave čarape

pogasim sva svjetla

zapalim cigaretu

operem zube

legnem

upalim pa ugasim televizor

ne mogu disati

skidam čarape

prebacujem se s boka na bok

piše mi se pjesma ali mi se ne da ustati

smišljam sulude scenarije

upalim pa ugasim televizor

ne mogu disati

igram se skrivača s vlastitom sobom

ustanem

zapalim cigaretu

dim podsjeća na oblake na mom otoku

natočim nešto u čašu

popijem još jednu

zapalim cigaretu

dim podsjeća na san koji pokušavam uloviti

vratim se u krevet

navučem čarape

upalim pa ugasim televizor

ne mogu disati

što u ovo doba rade ljudi koje poznajem?

spavaju li baš svi?

nastavljam sa suludim scenarijima

čitam tuđe pjesme u pola tri

ne želim napisati svoju u pola tri

skidam čarape

sjednem na rub kreveta

napišem pjesmu

nisam zadovoljna

ponovno legnem

upalim pa ugasim televizor

ne mogu disati

bojim se snova

bojim se stvarnosti

nigdje više nije sigurno

    sutra možda zaspim prije dva

  
    POETA KURCENS

     

    ako ikada o meni budu pisali

velebni kritičari

zaljubljenici u poeziju

tvorci čudesnih nerazumljivih sintagmi

napisat će

pisala je jednostavnim jezikom

motivi seksualni, more i sol (bol)

pisala je suviše autobiografski

nije znala pobjeći u apstrakciju

kao da je cijeli život pisala istu pjesmu

tek svaka deseta bila joj je prolazna

bila je kuja samo u pjesmama

samoprozvana kraljica patetike

sve u svemu

poeta kurcens

  
    OTOK

  
    IPAK IMAM 4 ŽULJA I PRAZNU BATERIJU MOBITELA

     

    a vidim nas kako ganjamo djecu na otoku

imaš dovoljno sijedih da mi stanu u šaku

imaš ruku preko mojih ramena

imaš riječi koje govore vjetar kroz čemprese

tjeraju gusjenice i možemo hodati

bez straha od nebodera

nemam više žuljeve na stopalima

ne bole me leđa i govorim hrabro

poput rakova na stijenama

naša djeca imaju kamene ruke

nježnije od oblaka

saginješ se da im objasniš smjer vjetra

kako je svejedno hoće li brod isploviti

jer ostajemo ovdje čekati najduže zalaske

ostajemo ovdje jer smo dočekali sebe

i svejedno je ako padneš

uvijek se dočekaš na mekano ć

magični zvuk u obliku prstena

  
    JESEN

     

    da sam na jedan dan

Bog ili bog

sažela bih jesen

u žuto-narančastu kockicu leda

pa bih ljeti

posebno vrućeg dana

kada poželim da sam

netko drugi

negdje drugdje

negdje nigdje

ubacila kockicu jeseni

u vrući čaj

sjela ispod palme

a ispod mene

množilo bi se pastelno lišće

gnjilo

mirisalo bi

kao da je baš sve

u savršenom redu

  
    SVI UMIRU LJETI

     

    ovoga ljeta svi su

odlučili umrijeti

tako će barem misle

ostali više pa(m)titi

treba obući crnu odjeću

pržiti se na suncu

piti više vode

suze dehidriraju tijelo

smislila sam pravu stvar

postat ću čovjek

koji ljeti zlatnim pribadačama

kači osmrtnice

na oglasnu ploču

ako slučajno nestane

tinte ili papira

stajat ću na glavnom trgu

izvikivati podatke

opisivati fotografije

izmišljati pustolovine preminulih

u crnoj odjeći

na plus četrdeset

ispod cvjetnog suncobrana

    ja ću umrijeti u jesen

ožalošćeni će doći

u ribarskim čizmama

  
    BOG VIDI

     

    na željeznim vratima ograde

u seoskom naselju

piše:

Bog vidi

jozo češe jaja pred crkvom

župnik pije iz ploske

koju skriva pod haljom

ante vara maru s rodicom katom

mare ogovara katu

kate ogovara maru

kasnije zajedno pletu

i ogovaraju ivu

jer se nikad nije udala

a ima dijete

i završila je fakultet

najvažnije je da nedjeljom

svi zajedno idu na misu

zornicu, jutarnju, popodnevnu

nekad i večernju

ovisno o popijenom vinu

djeca psuju i trče

životinje samo trče

Bog vidi

piše velikim tiskanim slovima

hvala Bogu da Bog vidi

  
    BAL PLANKTONA

     

    meni je uvijek toplo u drugom mjesecu

govorim u snu i ulazim u more do pupka

na toj dubini isplivaju rečenice

koje se ne sjetim izgovoriti

poput plimnog vala strovaljuju me u plićak

kada sam riba moje škrge obično ne rade

i umjesto narančaste postajem crna

sluzava neman iz pijeska

kad mi more dotakne trepavice

to je kraj

tad nastupa vrijeme stapanja –

tada sam i voda i prozirna i sol i pitka,

toliko sam velika da ne stanem

ni ispod sveg kamenja na svim plažama

toliko bliještim da sam kao bal planktona

kao prvo sunce nakon dva tjedna mraka

    meni je uvijek toplo u drugom mjesecu

tad se budi misao o proljeću

govor iz sivog prelazi u maslinasto zeleni

nekako je lakše otvoriti prozor

zagristi jabuku

dobro protegnuti ruke i noge

prihvatiti san

  
    FANTOMSKI UD

     

    još uvijek me zaboli

pa poželim staviti oblog

od kadulje i lišća limuna

ubranih na mome otoku

još ponekad mašem besciljno i beskonačno

nekad prema istoku

nekad prema otoku

nekad prema zapadu

(možda jednom pogodim gdje je)

  
    PRONAŠLA SAM SUNCE U GRADU KIŠE

     

    
      Antoniu
    

     

    jutros je padala kiša u zimbabweu

triput si kihnuo na sunce

mjesec trči za nama sve do jutra

pokušava okrenuti riječi naopako

arbarh alib mas rečuj

danas je sve drugačije

psi su sinoć ganjali duhove u glavnoj ulici

djeca koja su se dotad smijala utihnula su

više nisi vidio onu djevojčicu koja se pravila da zna što radi

i neprestano se smijala

jutros na visu, otoku snova i pogrešaka

izgubljena je prošlost ispisana na mostovima

ispisana na klupicama i stepenicama

na tvome vratu, mojim bedrima

našim usnama

sutra u zimbabweu opet najavljuju kišu

  
    KAKO SU LIVADE UVENULE ILI KAKO SMO ZABORAVILI VOLJETI

     

    ujutro prstom prelazimo po prozoru

hladnoća se skuplja u točku najvišeg vala

okruženi smo izobatama i ako staneš na njihov obod

lebdiš iznad otoka, gledaš mu u golo, izbrazdano tijelo

vjetar otkida grane borova, prvo mrmori

onda polako spajaš slogove

livade su uvenule, to je kao da ti kažem

zaboravili smo voljeti, otrgnuli smo nokte

iz prstiju šiklja krv, više se ne znamo smijati

samo naginjemo glavu udesno naslanjamo na rame

rečenice i sličice iz crtanih filmova

ako zažmiriš, one se pokreću i vlati trave

ponovno se njišu na vjetru dok ih ne proguta

neptun, bog golih prsiju i harpuna kojim

nabada brodove kao ja jutros prstom

raštrkane volontere koji kupe smeće na oluji

i ne vide kako lebdiš iznad svega

govoriš kako ulazimo u razdoblje pesticida

remorkera punih nafte iz naših žila

govoriš, to je gore od retrogradnog merkura

s prozora ih prstom gnječim kao mrave

iako ni jedni ni drugi nisu ništa pogrešno učinili

  
    KAKO SMO ZABORAVILI GOVORITI ILI KAD ME PITA ZAŠTO DUGO NISAM NAPISALA PJESMU

     

    rekla bih joj da razumijem njene riječi

ali nije lako rasti u suprotnom smjeru

vezanog korijenja za morsko dno

oči se lako naviknu na plavu kao mir

tonova kad izgovoriš plavo

kao da ne postoji nijedna druga boja

    rekla bih joj kako smo učili plivati

kako je umjesto krvi tekao sok lubenice

kako se sjećam ljepljivih prstiju i smijeha

klizavog kamenja i straha od pčela

bila sam gospodar grebena, rekla bih joj

kapetan broda od stiropora

    rekla bih joj brodovi dobivaju imena

po članu obitelji, po ljubavi, po temelju kuće

po onome koji će nastaviti hraniti

što ćemo sada imenovati

i po kome?

    rekla bih joj gorčina debele morske trave

ubije se octom pa je grizemo uz vino

i slanu ribu, škiljimo kroz oblost čaše

smijemo se nepravilnim licima na čijim

površinama umiru komarci i vinske mušice

    rekla bih joj noću se grijem na toplom

kamenu kuća, tako znam da je ljeto

i da sam na sigurnom, po mirisu

određujem datum i vrijeme odlaska

naprimjer: smilje je vatra i mokra odjeća,

kraj lipnja, zatvoreni krug

    rekla bih joj glavnina nije zapisana

tko će to napraviti? rekla bih joj

koliko nas je ostalo? sjedimo predugo

prekriženih ruku, tišinom pristajemo na tišinu

kao što su oni na grlenost uzvraćali još jačim glasom

    rekla bih joj skrivamo se u mraku, na lice

nanosimo domaću rakiju umjesto ratničkih boja

možeš namirisati naše vrenje, ali nećeš nas naći

govorimo tajnim jezikom, kad kažemo šuma

ne bude šuma, bude more dublje od aninog uzdaha

    rekla bih joj, ako napišem pjesmu

srušit će se svijet, lastavice odseliti na sjever

ugasit ćemo ljeto poput opuška

svatko na svojoj nadlanici

prekriženih ruku neću izgovoriti ni riječ.

    a rekla bih joj, vrijeme je da naučimo imenovati stvari

ovo je veslo, rekla bih joj

moramo naučiti ploviti

  
    MRAVI

     

    napali su nas mravi

dok smo ležali na plaži

ponuđeni kao praline

u dopola pojedenoj bombonijeri

došli su polako

okupili svoju vojsku

skrivali se iza iglica bora

srasli nam s kosom

pustili smo da nas prevari sunce

predali se bez borbe

smrdjeli smo po rumu

i kremi protiv komaraca

to ih nije spriječilo

nosili su nas kao gulivera liliputanci

  
    KAKO SMO PROVELE LJETO

     

    gole na kamenu kao gušteri

rekle smo ljetu, ljeto

ti si naše ljeto

naš lijek protiv nesanice

naša nova snaga u leđima

i mišicama

ljeto, ti si najbolje vino

čak i kad pijemo ono najgore

ti si najmutnija i najtočnija

uspomena istovremeno

ti si nečije tople oči

onih nekoliko riječi

koje te natjeraju da povjeruješ

nema boljih od tebe, od mene

kako smo provele ljeto

dižući glavu visoko do sunca

da nijedna zraka ne propadne

dale smo ime svakom valu

preko soli na koži nosile more doma

objesile smo grudnjake na vješalice

i onda zaboravile kamo

poljubile smo ljeto u usta

i tiho mu rekle

spasi nas od svega što tek dolazi

